*Tämä artikkeli käsittelee vuonna tanskalaista jääkiekkoilijaa. Muista samannimisistä henkilöistä katso Patrick Russell.*

**Patrick Russell** (s. 4. tammikuuta 1993 Birkerød, Tanska) on tanskalainen jääkiekkoilija, joka pelaa SHL-joukkue Linköping HC:ssa. Russell on pelipaikaltaan oikea laitahyökkääjä ja laukoo oikealta.

Ura
---

### Seuraura

Russell pelasi 16-vuotiaaksi asti kotimaassaan Gentofte Starsissa. Hän oli kausina 2007–2008 ja 2008–2009 seuran U17-junioreiden paras pistemies, maalintekijä ja syöttäjä. Kaudella 2008–2009 Russell oli myös Gentoften A-nuorten paras maalintekijä 31 osumallaan, joilla hän sijoittui Tanskan A-juniorisarjan maalipörssissä kolmanneksi. Samalla kaudella vain 15-vuotias Russell debytoi Gentoften miesten joukkueessa Tanskan I-divisioonassa, jonka mestaruuden hän voitti.

Kaudeksi 2009–2010 16-vuotias Russell siirtyi Ruotsiin Linköpings HC:n J18-junioreihin. Hän oli J18 Elitissä joukkueen paras maalintekijä 15 osumallaan. Kaudella 2010–2011 Russell oli samassa sarjassa Linköpingin paras pistemies ja maalintekijä tehoilla 13+11=24. J18 Allsvenskanissa hän oli tehoilla 6+8=14 joukkueen paras pistemies ja jakoi sisäisen maalipörssin voiton Christopher Fishin kanssa. Kaudella 2011–2012 Russell pelasi Linköpingin J20-junioreissa loukkaantumisten vuoksi vain yhden runkosarja- ja playoff-ottelun. Hän voitti kuitenkin J20 SuperElitin mestaruuden. Kaudella 2012–2013 Russell oli joukkueen paras pistemies tehoilla 18+18=36. Hän voitti myös Linköpingin sisäisen tehotilaston lukemalla +24. Pudotuspeleissä Russell jakoi joukkueen sisäisen piste- ja syöttöpörssin voiton Leon Bristedtin kanssa tehtyään viidessä ottelussa kolme syöttöpistettä. Hän edusti Linköpingiä myös Junior Club World Cupissa, jossa Russell jakoi neljällä osumallaan joukkueen sisäisen maalipörssin voiton Jesper Petterssonin kanssa ja voitti pronssia.

USHL-joukkue Muskegon Lumberjacks varasi Russellin 92. pelaajana kesällä 2013. Hän siirtyi kaudeksi 2013–2014 kuitenkin toiseen USHL-seuraan, Waterloo Black Hawksiin. Russell oli joukkueen paras maalintekijä 29 osumallaan, joilla hän sijoittui koko liigan maalipörssissä viidenneksi. Russell voitti Black Hawksin mukana USHL:n runkosarjan, Anderson Cupin, mutta pudotuspelien mestaruus, Kelly Cup meni kuitenkin finaalien jälkeen Indiana Icelle otteluvoitoin 3–2. Vuosina 2014–2016 hän pelasi St. Cloud State Universityn yliopistojoukkueessa. Kauden 2014–2015 päätteeksi Russell valittiin NCHC:n tulokkaiden tähdistökentälliseen. Kaudella 2015–2016 hän oli St. Cloudin toiseksi paras maalintekijä ja kolmanneksi paras pistemies tehoilla 20+21=41, joilla Russell jakoi NCHC:n maalipörssin viidennen sijan Denverin Danton Heinenin kanssa ja sijoittui sarjan pistepörssissä kymmenenneksi. Hän voitti kauden päätteeksi NCHC:n mestaruuden.

Toukokuussa 2016 NHL-varaamaton Russell teki kaksivuotisen tulokassopimuksen NHL-joukkue Edmonton Oilersin kanssa. Hän pelasi kauden 2016–2017 kokonaan AHL-joukkue Bakersfield Condorsissa, jossa tulokaskausi toi 68 runkosarjaottelussa tehot 8+9=17. Russell teki NHL-debyyttinsä kaudella 2018–2019, jolloin hän pelasi Oilersissa kuusi ottelua. Bakersfield Condorsissa hän teki 40 pistettä 51 ottelussa.

Russell pelasi kauden 2019–2020 Oilersin mukana NHL:ssä. Hän teki pisteet 0+5 pelaamassaan 45 ottelussa. Russell oli Oilersille arvokas erityisesti alivoimapelaajana, ja kaudeksi 2020–2021 hän teki uuden sopimuksen joukkueeseen. Russell aloitti kauden 2020–2021 lainalla Tanskan pääsarjan Rungsted Seier Capitalissa, mutta palasi sitten loppukaudeksi Oilersiin, jossa pelasi kuitenkin vain kahdeksan ottelua.

Russell palasi kaudeksi 2021–2022 Linköpingiin, missä oli pelannut junioriaikanaan. Kahden kauden jälkeen hän teki Linköpingiin uuden kaksivuotisen sopimuksen.

### Maajoukkueura

Russell on pelannut alle 18-vuotiaiden I-divisioonan MM-kilpailuissa vuosina 2010 ja 2011, joista jälkimmäinen turnaus päättyi B-lohkon kultaan ja ensimmäinen turnaus A-lohkon hopeaan. Hän oli vuoden 2010 turnauksessa Tanskan paras syöttäjä ja toiseksi paras pistemies Nicklas Jensenin jälkeen tehoilla 2+7=9. Vuoden 2011 turnauksen piste- ja syöttöpörssissä Russell sijoittui tehoilla 5+9=14 toiseksi edellään vain joukkuetoveri Nicolai Meyer. Hänet valittiin turnauksen parhaaksi hyökkääjäksi.

Russell pelasi myös alle 20-vuotiaiden I-divisioonan MM-kilpailuissa vuonna 2011, jolloin hän voitti B-lohkon kultaa. Russell voitti Tanskan sisäisen tehotilaston lukemalla +8 ja jakoi seitsemällä osumallaan koko turnauksen maalipörssin voiton Slovenian Erik Pancen kanssa edellään vain joukkuetoveri Nicolai Meyer. Tanska nousi seuraavaksi vuodeksi A-sarjaan, mutta Russellilta vuoden 2012 turnaus jäi kuitenkin väliin loukkaantumisten vuoksi. Tanska putosi taas IA-divisioonaan vuoden 2013 turnaukseen, jossa Russell toimi joukkueen kapteenina ja johdatti Tanskan pronssiin.

Russell teki A-maajoukkuedebyyttinsä Euro Hockey Challengessa 7. huhtikuuta 2016 Latviaa vastaan. Russell on edustanut Tanskaa MM-kilpailuissa vuonna 2017, 2018, 2019 ja 2023 sekä Pekingin olympiakisojen 2022 karsinnoissa ja lopputurnauksessa. Yhteensä hän on pelannut 40 A-maaottelua pisten 8+5=13.

Perhe
-----

Russellin pikkusisko Emma on Tanskan naisten maajoukkuekiekkoilija. Sisarusten isä on lähtöisin Bangladeshista.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2008–2009 | Gentofte Stars | Tanska I | 13 | 5 | 2 | 7 | 4 | 6 | 0 | 1 | 1 | 2 |
| 2009–2010 | Linköping HC | J18 Elit | 22 | 15 | 9 | 24 | 10 | – | – | – | – | – | U18d1 | 5 | 2 | 7 | 9 | 0 |
|  | Linköping HC | J18 Allsv. | 8 | 1 | 2 | 3 | 0 | 3 | 0 | 0 | 0 | 2 |
| 2010–2011 | Linköping HC | J18 Elit | 15 | 13 | 11 | 24 | 8 | – | – | – | – | – | U18d1 | 5 | 5 | 9 | 14 | 0 |
|  | Linköping HC | J18 Allsv. | 18 | 6 | 8 | 14 | 8 | 3 | 1 | 0 | 1 | 0 | JMMd1 | 5 | 7 | 1 | 8 | 2 |
|  | Linköping HC | SuperElit | 4 | 0 | 0 | 0 | 2 | – | – | – | – | – |
| 2011–2012 | Linköping HC | SuperElit | 1 | 0 | 0 | 0 | 0 | 1 | 0 | 0 | 0 | 0 |
| 2012–2013 | Linköping HC | SuperElit | 37 | 18 | 18 | 36 | 6 | 5 | 0 | 3 | 3 | 4 | JMMd1 A | 5 | 1 | 1 | 2 | 18 |
| 2013–2014 | Waterloo Black Hawks | USHL | 55 | 29 | 20 | 49 | 40 | 12 | 5 | 3 | 8 | 6 |
| 2014–2015 | St. Cloud State Univ. | NCHC | 40 | 10 | 15 | 25 | 12 | – | – | – | – | – |
| 2015–2016 | St. Cloud State Univ. | NCHC | 41 | 20 | 21 | 41 | 14 | – | – | – | – | – |
| 2016–2017 | Bakersfield Condors | AHL | 68 | 8 | 9 | 17 | 22 | – | – | – | – | – | MM | 7 | 1 | 0 | 1 | 0 |
| 2017–2018 | Bakersfield Condors | AHL | 68 | 14 | 13 | 27 | 48 | – | – | – | – | – | MM | 7 | 0 | 0 | 0 | 0 |
| 2018–2019 | Bakersfield Condors | AHL | 51 | 18 | 22 | 40 | 32 | 10 | 2 | 5 | 7 | 4 | MM | 4 | 0 | 1 | 1 | 0 |
|  | Edmonton Oilers | NHL | 6 | 0 | 0 | 0 | 2 | – | – | – | – | – |
| 2019–2020 | Edmonton Oilers | NHL | 45 | 0 | 5 | 5 | 12 | – | – | – | – | – |
| 2020–2021 | Rungsted Seier Capital | Tanska | 3 | 0 | 0 | 0 | 0 | – | – | – | – | – |
|  | Edmonton Oilers | NHL | 8 | 0 | 2 | 2 | 0 | – | – | – | – | – |
| 2021–2022 | Linköping HC | SHL | 42 | 18 | 10 | 28 | 14 | – | – | – | – | – | OQ | 3 | 1 | 2 | 3 | 4 |
|  |  |  |  |  |  |  |  |  |  |  |  |  | OK | 5 | 0 | 3 | 3 | 0 |
| 2022–2023 | Linköping HC | SHL | 52 | 10 | 16 | 26 | 24 | – | – | – | – | – | MM | 7 | 2 | 1 | 3 | 2 |
| 3 kautta | yhteensä | NHL | 59 | 0 | 7 | 7 | 14 | – | – | – | – | – |
| 3 kautta | yhteensä | AHL | 187 | 40 | 44 | 84 | 102 | 10 | 2 | 5 | 7 | 4 |
| 2 kautta | yhteensä | SHL | 94 | 28 | 26 | 54 | 38 | – | – | – | – | – |

Lähteet
-------

* Patrick Russell The Internet Hockey Databasessa (englanniksi)
* Patrick Russell *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Patrick Russell (jääkiekkoilija) *Elite Prospects*. Everysport Media Group AB.  (englanniksi)
2. 1 2  Patrick Russell (jääkiekkoilija) The Internet Hockey Databasessa (englanniksi)
3. ↑  BLOG: Oilers sign Russell  5.9.2016. Edmonton Oilers. Viitattu 10.5.2016. (englanniksi)
4. ↑  Oilers sign Russell to extension  11.6.2019. Edmonton Oilers. Viitattu 23.5.2023. (englanniksi)
5. ↑  Cam Lewis: The Oilers sign Patrick Russell to a one-year contract extension *Oilers Nation*. The Nation Network. Viitattu 23.5.2023. (englanniksi)
6. ↑  NHL-rutinerad forward klar för Linköping *Hockeysverige.se*.  1.8.2021. Viitattu 23.5.2023. (pohjoissaameksi)
7. ↑  OS-forwarden har bestämt sig: "Känns som att vi har något bra på gång" *HockeyNews*.  14.2.2023. Viitattu 23.5.2023. (pohjoissaameksi)
8. ↑  Denmark vs Latvia – EHC – 2015–16 Euro Hockey Challenge – boxscore *pointstreak.com*.  7.4.2016. Pointstreak Sports Technologies Inc. Viitattu 5.1.2018.
9. ↑  Patrick Russell *scsuhuskies.com*. St. Cloud State Huskies. Viitattu 10.5.2016. (englanniksi)